**Stine Loe Jenssen** (født 28. april 1970 i Bodø) er norsk fotokunstner og kommunikolog.

Barndom og bakgrunn
-------------------

Hun vokste opp i Førde i Sogn og Fjordane sammen med sin mor, far, eldre søster og yngre bror. Fotograf Olai Fauske (1887-1944), som drev atelier «O. Fauske» i Førde mellom 1912 og 1944, var hennes grandonkel. Etter Olais død forandret hennes besteforeldre, Ingrid Fauske Grov og John Grov, firmanavnet til «Førde Fotoatelier», og drev det til 1961. Arven etter O. Fauske og besteforeldrenes atelier, ble starten på interessen for fotografi.

Utdannelse og arbeid
--------------------

Selv studerte hun pedagogikk og har mastergrad i internasjonal markedsføring fra Høgskolen i Buskerud (HiBu) (nå USN) på Hønefoss. Etter endt utdannelse arbeidet hun i perioden 1996-2009 i norsk næringsliv. Hun er også utdannet kommunikolog ved Skandinavisk Institutt for Kommunikologi. Etter en periode med sykdom begynte hun i 2007 på ny å fatte interesse for fotografi. I 2010 startet hun sin egen virksomhet under navnet «SLJ Photography». Hun har studert hos fotografer som Morten Krogvold, Robert Sannes, Joyce Tenneson, Claire Rosen, Cig Harvey, Willam Ropp og Deborah Turbeville. I 2010 hadde hun sin første separatutstilling på Galleri Fengselet på Hønefoss. Utstillingen *FREE - A journey of the mind* var en serie selvportretter knyttet til mental ubalanse, og kampen knyttet til å leve med sykdommen. Prosjektet ble gjennomført med Elisabeth Aanes og Joyce Tenneson som mentorer.

Samfunnsengasjement
-------------------

Loe Jenssen har også vist stor interesse for samfunnets holdninger til psykisk helse. Hun har engasjert seg for å skape større åpenhet og mer kunnskap om mental helse, og har selv vært åpen om egne helseproblemer. I 2013 hadde hun utstillingen *The Child Motif*, inspirert av Carl Gustav Jungs tanker om barnet som symbol. Utstillingen ble vist på Deichmanske bibliotek i Oslo i forbindelse med Verdensdagen for psykisk helse (10. oktober), med fokus på å se hverandre og gjøre en forskjell.

Prosjekter og utmerkelser
-------------------------

Hun har deltatt i internasjonale prosjekter blant annet *The View Project,* i 2010 og *HOME..IS WHERE THE CAMERA IS* (2011). Hun har mottatt hederlig omtale ved The Worldwide Photography Gala Awards, Interregional Photographic Competition, hvor hun flere ganger har vært finalist.

Separatutstillinger
-------------------

* *FREE - A journey of the mind* (2010)
* *The Child Motif* (2013)
* *LYS på MØRKE* (2019)

Bokutgivelser
-------------

Hun har gitt ut flere fotokunstbøker:

I utvalg:

* *FREE - A journey of the mind* (2010)
* *Within Transitions* (2011)
* *The Child Motif* (2012)
* *City of Souls* (2014)
* *Return to SELF* (2016)
* *Outside of Time* (2017)
* *Dushà - Great Russian Soul, Mystifying Russian Soul* (2019)
* *LYS på MØRKE* (2019) ISBN 9788269175806

Kilder
------

* Preus Museum: Register over norske fotografer og fotografiske samlinger.
* Norske fotografer i amerikansk fotoprosjekt Arkivert 4. februar 2015 hos Wayback Machine.
* The View Project Lansert
* PhotoPlace Gallery, HOME...is where the camera is
* Darkroom in Northern Light Photographer Stine Loe Jenssen project FREE
* Verdensdagen for Psykisk Helse: Stress I arbeidslivet
* Romerikes Blad: Hva skjer? Se hverandre – gjør en forskjell
* Ditt Oslo: Musikk og kunst på verdensdagen

Eksterne lenker
---------------

* Offisielt nettsted Rediger på Wikidata
* LYS på MØRKE
* The View Project
* HOME..IS WHERE THE CAMERA IS
* USN Universitetet i Sør-Øst Norge (Tidligere HIBU og SLHK) Arkivert 17. februar 2015 hos Wayback Machine.
* Skandinavisk Institutt for Kommunikologi